7. schôdza NR SR - 9.deň - A. dopoludnia
Dátum: 2012-09-25
Poslanec: Hlina, Alojz (OĽANO)
Druh vystúpenia: Vystúpenie v rozprave

28. Vážená pani podpredsedkyňa, predsedajúca, vážení kolegovia, dovoľte k tejto veci, skúsim krátko. Na Slovensku, keď sa otvárajú základné zákony, ktoré upravujú ťažobnú činnosť, to znamená 44/1988 banský zákon, ako aj zákon 51/1988 o banskej činnosti, tak verejnosť na Slovensku by mala spozornieť. Prečo je zákon dobrý, ale kde sú ukryté nejaké, by som povedal, nástrahy, skúsim, skúsim povedať. Najskôr však dovoľte jednu takú technickú poznámku. Chcem len povedať, aby to nebolo pochopené zle, lebo ony tie informácie majú tendenciu v čase a v priestore sa nejakým spôsobom meniť. Na piatkovom grémiu bolo povedané, že som ja tu niekoho monitoroval alebo neviem čo, že chcem monitorovať, tak upravujem, korigujem tie informácie, aby som nebol nejaké nekolegiálne monštrum. Ja som požiadal pána predsedu Národnej rady, aby uvoľnil do verejne prístupného, to znamená na internet, zábery všetkých kamier zo sály, čo verím teda, že nebude s tým problém. Čo by následne mohlo znamenať aj to, že tie zábery, by si niekto mohol dať tú robotu, že existujú softvéry, ktoré vlastne vás nabodujú ako v priestore a môže si to potom niekto vyhodnocovať ako priemernú obsadenosť stoličky, čiže toto bolo celé. Čiže je dosť možné, že keď sa uvoľnia zábery z kamier na internet, tak niekto si dá tú robotu, že to zosoftvéruje a bude vedieť vyhodnotiť priemernú vyťaženosť stoličky nejakého kolegu a dajme tomu vyhodnotí ju za schôdzu, za volebné obdobie a možno sa dožijeme veľmi prekvapivých výsledkov. Čiže toto som chcel korigovať, túto informáciu, hej, aby som ja tu nedopadol ako nejaký Kočner, alebo neviem kto, že či si, čiže ja som chcel len, proste toto bola moja, môj návrh, pevne verím, že pán predseda sa k tomuto, by som povedal, legitímnemu návrhu postaví čelom. Ale vrátim sa naspäť k tomu, čo tu prejednávame. Je to v poriadku, ja nemám problém podporiť proste novelu zákona, ktorá bude korigovať proste to, že si niekto nakúpi a normálne sa v tom vyžíva a nakúpi si a strieľa a pomaly aj ani Silvester není. Čiže s týmto najmenší problém není. Avšak poučený krátkymi skúsenosťami, mojimi, v parlamente mám takú trošku obavu, tí, čo sú v parlamente, možno ju majú tiež, ale tí už zrochovateli tak, že ich to nerozhodí. A ja to poviem možno na príklade toho IDS-ka, že na začiatku som si plietol podľa ministerstva hrušky s jablkami, ale na konci sme sa už dozvedeli, že teda mýto nebude do 2016, čipy budú, ale iba v nových autách. Viete, taký progres, však, ako to ide, keď sa človek moc pýta. Takže zo začiatku z nenápadného sme sa na konci dozvedeli, a dovolím si tvrdiť, že keby sme tlačili viac a tvrdšie, tak by sme sa tej pravdy dozvedeli ďaleko viac. Avšak prišla taká spása, že sa tesne pred hlasovaním zjavil pozmeňovák, ktorý mal politickú hodnotu, nemal významovú hodnotu, ale ja pripúšťam, že predkladatelia mali záujem to vylepšiť. Ten pozmeňovak je nulitný, ale pomohol a bude mať za úlohu pomôcť politickej prezentácii toho zákona. A aj pri tomto predkladanom návrhu zákona vyjadrujem určitú obavu, že k podobnej legislatívnej práci môže dôjsť, to znamená, že tesne pred hlasovaním sa zjaví pozmeňovák, ktorý bude mať na rozdiel od toho predchádzajúceho v IDS-ku nie politickú, ale významovú hodnotu, ktorá je pre niekoho veľmi dôležitá. Ak by to niekoho zaujímalo, ja naozaj veľmi krátko poviem, že čo sa týka toho IDS-ka, že som si dal spracovať rešerš, ako to robia inde, a prišlo mi, teda v iných krajinách, a preložené to mám ináč ako, v Anglicku. Tak len tak poviem, že koho to zaujíma, že v Anglicku k pasívnemu čipu, kde u nás je to aktívny čip, to znamená, monitoruje, z Anglicka k pasívnemu čipu sa postavili asi tak, keď to zjednoduším, že veľmi jednoducho, nebláznite, nebláznite. A dokonca keby som to zacitoval, tak Veľká Británia sa postaví proti akémukoľvek návrhu na povinné umiestnenie e-callu do auta. Akémukoľvek, hej. Čiže to je to, čo som tu hovoril, že to také porobníctvo, to taký testovací labák, ktorý stredoeurópska krajina vždycky častokrát plnila, hej, že ja si dovolím tvrdiť, že keby prišiel minister ako Počiatek - pán Počiatek prišiel sem s takým návrhom - do anglického parlamentu, tak ho oblejú vodou a vyhodia ho z parlamentu, avšak tu môže kľudne mne nadávať, že tomu nerozumiem... (Prerušenie vystúpenia predsedajúcou.) Laššáková, Jana, podpredsedníčka NR SR 29. Pán poslanec, poďme k prerokovanému zákonu. Hlina, Alojz, poslanec NR SR 30. Áno. Súvisí to, samozrejme. Vyjadrujem teda obavu, že aj k tomuto v zásade neškodnému návrhu zákona, ktorý tu predkladá pán Hrnčiar, sa tesne pred hlasovaním v druhom čítaní zjaví pozmeňovák vzhľadom k tomu, že zákon bude otvorený a upraví niektoré skutočnosti. Ako viete, Slovensko obletujú ťažiari aj z Cypru, ja už keď počujem Cyprus, tak sa mi panenky pretáčajú, ja už som normálne prekvapený z toho, že koľko firiem podniká v Cypre, hej, takže tuná tiež títo ťažiari, čo obletujú, tak tiež je ich domicium častokrát v Cypre, čiže to naozaj čaro toho Cypru je nevídané. A niektorí z nich si myslia, že prišli do Burkina Faso alebo Džibuti, alebo neviem kde. Bol som na takej demonštrácii proti ťažbe zlata v Detve a v centre mesta má tá ťažobná spoločnosť kancelárie a na výveske bolo, že teda tak blahosklonne ponúka občanom Detvy dvakrát týždenne prístup na internet a k počítaču. Viete, keď niekto nepozná nejakú krajinu, myslí si, že tam skáču zo stromu na strom, tak prídete s takým akože, ako keď Španieli prišli k Indiánom, že trošku sklíčiek, zrkadielka a neviem, čo tak aj tu niekto prišiel do krajiny v strednej Európe v roku 2012 a ponúka občanom prísť sa, možnosť, zahrať na počítač. Ak však niekto takto pristupuje ku krajine, znamená to asi, že mal možnosť niekoho stretnúť a toho, koho stretol, by možno niekto povedal, že on im to všetko tam v tej krajine vybaví. Tam môžete lúhovať, inde už nemôžte, daň za vyťažené nerasty je 5 % - na zváženie - a podmienky mäkšie ako v Mongolsku. Viete, ak vám niekto takto uvedie krajinu, tak aj vy potom prídete s jedným starým počítačom, prenajmete si kanceláriu v centre Detvy a blahosklonne pozvete ľudí, aby sa prišli ku vám zahrať, a myslíte si, že ľudia vám budú ruky, nohy bozkávať, že kto prišiel. Poviem, že neviem, kto takto predstavil Slovensko a sľúbil, že to všetko vybaví, chybička "se vloudila, chybička se vloudila", ľudia tu neskáču zo stromu na strom, počítače tiež máme, aj internet, a to, že lúhovanie je nebezpečné, tiež vieme. Procesy sa zastavili, na Slovensku sú, vďaka Bohu, ešte ľudia, ktorí si nenechajú orať na chrbte a ešte sa pritom usmievať. Ľudia v Kremnici, v Detve, samosprávy sa vzopreli a zatiaľ sa im darí. Protistrana však nespí, pokušenie je veľké, vylúhovať - obrazne aj doslovne - Slovensko je obrovským pokušením a to je tá moja obava, že sa bojím, že sa pred hlasovaním v druhom čítaní zjaví pozmeňovák, ktorý by menil existujúce nastavenie, existujúci status, a to tak, že dôjde k posilneniu pozície ťažobných spoločností. Jak som povedal na začiatku, pre ťažbu na Slovensku sú dva základné zákony, to znamená tá 44-ka, 51-ka, a slovenská verejnosť musí byť v strehu, keď sa jeden z týchto dvoch zákonov otvára. A ja chcem teda na záver poprosiť predkladateľa tohto návrhu, či vedia slovenskej verejnosti sľúbiť, že keby náhodou došlo k predloženiu takéhoto účelového pozmeňovacieho návrhu, ktorý by sa netýkal ich problematiky, ktorá je dobrá a ktorú treba kvitovať, ale by sa snažil upravovať niektoré iné náležitosti, či by v takomto prípade tento návrh zákona stiahli, aby sa aj oni nestali nejakou obeťou účelovej hry, kde na konci bude lúhovanie Slovenska. Ďakujem pekne.